আমরাই বাংলা ভাষাকে ধ্রুপদী ভাষার মর্যাদা দিয়েছি: প্রধানমন্ত্রী

কলকাতা: দমদমের প্রশাসনিক সভায় বক্তব্য রাখলেন প্রধানমন্ত্রী (Pm Narendra Modi)। হাওড়া মেট্রো স্টেশনের সাবওয়ে, কোনা এক্সপ্রেসওয়ের ৬ লেন-সহ একাধিক সরকারি প্রকল্পের উদ্বোধন করলেন প্রধানমন্ত্রী। শুভেন্দু-শমীক-শান্তনুকে পাশে নিয়ে ৩ মেট্রো রুটের উদ্বোধন করেন মোদি। তবে ফের ‘ব্রাত্য’ দিলীপ ঘোষ।

‘‘বিজেপি সরকার সগর্বে বাংলা ভাষা আর বাংলা সংস্কৃতিকে শক্তিশালী করার লক্ষ্যে কাজ করছে। আমরাই বাংলা ভাষাকে ধ্রুপদী ভাষার মর্যাদা দিয়েছি।’’ দমদমের সভা থেকে এমনটাই বললেন প্রধানমন্ত্রী নরেন্দ্র মোদি। শুধু তাই নয়, এদিন প্রধানমন্ত্রী অনুপ্রবেশ নিয়ে তীব্র ক্ষোভ প্রকাশ করেন। মোদী বলেন, ‘‘এখান থেকে অনুপ্রবেশকারীদের তাড়াতে হবে কি না? কে তাড়াবে? বিজেপি তাড়াবে।বিজেপিকে জেতান। বিজেপিকে ভোট দিন। অনুপ্রবেশকারীরা বাংলা ছেড়ে পালাবে। ভারতের কাছে সম্পদ কম। যুব সমাজকে উপার্জন দিতে হবে, নাগরিকদের সুবিধা দিতে হবে। অনুপ্রবেশকারীরা রোজগার কেড়ে নিচ্ছে। নাগরিকদের অধিকারে ভাগ বসাচ্ছে। মা-বোনেদের সম্মানে হাত দিচ্ছে। তৃণমূল অনুপ্রবেশকারীদের প্রশ্রয় দিচ্ছে। ভোটব্যাঙ্কের জন‍্য প্রশ্রয় দিচ্ছে। জমি কেলেঙ্কারি হচ্ছে। কৃষকের জমি কেড়ে নেওয়া হচ্ছে, আদিবাসীদের জমি দখল করা হচ্ছে।’’

আরও পড়ুন: কলকাতা বিমানবন্দরে প্রধানমন্ত্রী নরেন্দ্র মোদি

দমদমের সভায় শিল্পবার্তা মোদির। তিনি বলেন, “বিজেপি ক্ষমতায় এলে বিজেপি শিল্পতালুক হবে”। এদিনের সভা থেকেও প্রধানমন্ত্রীর মুখে অপারেশন সিঁদুরের নাম। অপারেশন সিঁদুরের ঢালাও প্রশংসা করে মোদি বলেন, “আমাদের সেনারা আতঙ্কবাদীদের এমন শিক্ষা দিয়েছে যে, পাকিস্তানের ঘুম উড়ে গিয়েছে। দেশের তৈরি অস্ত্র ব্যবহার হয়েছে। বাংলার সেনাদের শ্রদ্ধা।”